Stratený raj (epos)

Stratený raj (v anglickom origináli Paradise Lost) je epos Johna Miltona písaný blankversom, jambickým pentametrom, ktorý bol prvýkrát publikovaný v roku 1667. Epos má dve dejové línie, jednak príbeh padlého anjela Satana, jednak biblický príbeh Adama a Evy a ich vyhnanie z Edenu. Epos je rozdelený na 12 kníh, obsahuje 10 565 veršov, pričom dĺžka jednotlivých kníh kolíše medzi 640 až 1189 veršmi.

Dej sa nedrží prísne biblického výkladu, sú badateľné autorove vlastné politické a teologické postoje. John Milton sa angažoval vo verejnom živote. Napriek tomu, že sa počas svojich štúdii na Cambridgskej univerzite hlásil k monarchii, neskôr sa z neho stál zástanca parlamentarizmu, Olivera Cromwella a antimonarchizmu, čo prezentoval aj v eposu Stratený raj. Vyhraňoval sa aj voči anglikánskej cirkvi a zastával názor puritanizmu a antitrinitarizmu, teda odmietanie idey Svätej Trojice, t.j. trojjediného Boha. Rovnako bol ovplyvnený turbulentným politickým dianím, medzi iným aj veľkým londýnskym morom (1665-1666), či veľkým londýnskym požiarom (1666).

 Dej 
Epos pozostáva z 12 kníh. John Milton bol ovplyvnený autormi ako Homér, Vergílius či Torquato Tasso a ich dielami Iliada, Aeneida a Oslobodený Jeruzalem.

 Kniha prvá (798 veršov):

Autor sa zymýšľa nad neposlušnusťou človeka. Dej sa začína pádom neposlušných anjelov, ktorí sa pod vedením Satana vzbúrili voči Bohu. Boli vyhnaní z kráľovstva nebeského, padli do priestoru menom Chaos (nebo, zem a peklo ešte neboli stvorené). Satan a jeho druhovia po deviatich dňoch a deviatich nociach pádu do Chaosu zmätene prebúdzali a vstávali po drtivej porážke proti anjelom bojujúcich po božom boku. Satan vyzýva k overeniu starej veštby, ktorá predikovala vytvorenie nového sveta (Zeme) a človeka a následne zvolal snem do svojho náhle vystavaného paláca menom Pandemonium.

 Kniha druhá (1055 veršov):

Na sneme sa diskutuje, či sa im oplatí znova bojovať po drtivej porážke: podľa Molocha áno, podľa Beliala nie, naopak Mammon odporúča pokojný život v pekle, bez starosti o Nebo. Napokon sa presadí návrh Belzebuba, ktorý vidí zmysel v preverení veštby o stvorení nového sveta a človeka. Satan sa na túto misiu prihlási sám, za čo je velebený. Po sneme sa vydá k bránam pekla, ktoré strážia jeho dcéra Hriech (Sin) a syn Smrť (Death). Napokon ich presvedčí, nech ho cez brány pustia. Po opustení pekla sa motá     Chaosom, až dokým sa nedostane na pevninu.

 Kniha tretia (742 veršov):

Z neba sa pozerajú Otec a Syn na Satanovu cestu Chaosom až na pevninu. Otec predpovedá, že Satan napokon zvábi Adama a Evu na neposlúchnutie božieho príkazu. Syn sa napokon ponúkne, že naberie ľudskú podobu a zomrie za hriechy všetkých ľudí, čím ich vykúpi. Otec ho za tento čin velebí. Medzičasom Satan zmení svoju podobu na nižšie postaveného anjela, aby sa archanjela Uriela vymámil informácie o novom svete.

 Kniha štvrtá (1015 veršov):

Satan nájde Adama a Evu. Keď vidí ich majestátnosť, zmietajú ním pochybnosti, či koná správne, no napokon sa utvrdí v páchaní zla. Z rozhovoru ľudí sa dozvie, že majú zakázané jesť ovocie zo stromu života pod hrozbou trestu smrti. Medzitým archanjel Uriel varuje archanjela Gabriela, ktorý strážil brány raja, aby sa mal na pozore, pretože sa medzi ľudí dostal zlý duch. Gabriel sľúbi, že ho vystopuje. Napokon Satan so svojím oddielom nájde v noci pri Evinom uchu, ako ju v sne lanáril na nekalú činnosť. Na Gabrielove otázky odpovedá pohŕdavo, napokon raj opúšťa.

 Kniha piata (907 veršov):

Eva sa Adamovi zdôverí so svojím nepríjemným snom. Adamovi sa nepozdáva, no Evu utešuje. Boh za Adamom pošle archanjela Rafaela, aby mu pripomenul jeho slobodnú vôlu a poslušnosť voči Bohu. Adam ho pohostí. Zároveň sa Adam spolu s čitateľom dozvie, ako prebiehala Satanova vzbura v nebi, v ktorej sa každý Satanov druh obrátil proti Bohu s výnimkou serafa Abdiela.

 Kniha šiesta (912 veršov):

Rafael ďalej rozpráva o nepokojoch v nebi. Proti Satanovi bojovali archanjel Michael a Gabriel. Satan vymýšľal rôzne stroje, ktorými boj pre božích vojakov komplikoval, no napokon bol zasypaný horami. V tretí deň Otec pošle Syna Mesiáša, aby boje ukončil a to tak, že oddiely Satana uvrhne do večného zatratenia.

 Kniha siedma (640 veršov):

Aby Rafael ukojil Adamovu zvedavosť, rozpráva mu o tom, ako sa Otec po vzbure padlých anjelov rozhodol vytvoriť nový svet a ľudí. Toto jeho veľdielo poslal vykonať Syna, ktorý to zvládol za šesť dní.

 Kniha ôsma (653 veršov):

Adam sa Rafaela pýta aj na pohyby nebeských objektov, dostáva však nejasnú odpoveď a odporúčania, aby sa venoval viac pozemským veciam. Následne Adam rozpráva archanjelovi o tom, čo si pamätá od stvorenia sveta, o Bohu, pomenovávaní vecí a zvierat, stretnutia s Evou a o ich svadbe. Napokon Rafael opäť varuje Adama pred hrozbou v podobe pokušenia a následne odchádza.

 Kniha deviata (1189 veršov):

Satan obletuje Zem, napokon sa v hmle prikradne do raja. Ráno Adam aj Eva vstávajú, rozdeľujú si prácu na nasedujúci deň. Eva trvá na tom, aby sa rozdelili a každý konal svoju prácu samostatne. Adam prv nesúhlasí, obáva sa ohrozenia, napokon však prikývne. Satan sa prevtelil do hada. Nájde si Evu, vychvaľuje ju, lichotí jej. Keď sa ho Eva na veľké počudovanie opýta, ako to, že had rozpráva, tak ju oklame a nahovorí jej, že sa tak stalo po ochutnaní ovocia zo stromu života. Pod domnienkou, že sa Eva stane bohorovná, tiež ochutná ovocie z tohto stromu. Najprv váha, či o tom povedať Adamovi, napokon tak však urobí. Adam je zhrozený, no keď si uvedomí, že Eva je stratená, zakúsne sa aj on do ovocia. Narozdiel od  biblického výkladu však nie preto, že by ho lákala moc, ale z čistej lásky k Eve: ak je zatratená ona, tak aj on. Napokon sa začnú hádať, hanbiť sa za svoju nahotu a obviňovať sa navzájom.

 Kniha desiata (1104 veršov):

Po tom, ako sa anjeli dozvedia, že ľudia porušili boží zákaz, vrátia sa späť do neba, aby demonštrovali svoju bdelosť. Otec pošle Syna za ľuďmi, aby nad nimi vyriekol rozsudok. Z ľútosti ich oblečie a vráti sa späť k nebeskému Otcovi. Satanova dcéra Hriech (Sin) a syn Smrť (Death) pocítia víťaztsvo svojho otca a tak sa rozhodnú opustiť pekelné brány a vyjsť do sveta. Cestou budujú most cez Chaos, ktorým sa predtým Satan nemotorne túlal. Na ceste stretnú Satana, gratulujúc si navzájom. Keď sa Satan vráti do svojho paláca Pandemonia, spolu so svojimi druhmi sa začínajú meniť na hadov. Vždy sa naťahujú za ovocím, ktorý je však iba preludom, namiesto neho žujú popol a prach. Adam je nešťastný z osudu, ktorý ich postretol. Eva mu navrhuje, aby si vzali život, snažiac sa zachrániť ďalšie generácie pred ich ortieľom. Adam to však zavrhne, vidí nádej, bolo im totiž sľúbené, že ich deti sa zlému hadovi pomstia. Nabáda ju, aby hľadali cestu k Bohu skrz modlitby a pokánie.

 Kniha jedenásta (901 veršov):

Syn tlmočí Otcovi modlitby Adama a Evy, zastáva sa ich. Otec modlitby prijíma, ale rozhodne, že ľudia nemôžu ďalej žiť v raji. Archanjel Michael je poverený, aby ich z Edenu vyhnal. Eva žiali, Adam sa bráni, napokon sa však poddajú. Michael vyvedie Adama na vysoký vrch a vyjaví mu, čo všetko sa ľudstvu stane po potopu sveta.

 Kniha dvanásta (649 veršov):

Michael ďalej vyjavuje, čo sa stane s Abrahámom, Ježišom a predikuje aj druhý príchod Krista. Adam je týmto osudom upokojený. Evu, ktorá medzičasom spala, zobudia a archanjel Michael ich držiac za ruku vyvedie z raja. Za nimi máva ohnivý meč a raj začínajú strážiť cherubovia.

 O diele 
Za povšimnutie stojí, ako John Milton využíva symboly antitrinitarizmu. Okrem toho, že do opozície stavia akúsi anti-Svätú trojicu Satana, Hriech a Smrť v knihe druhej, rovnako tak dáva jasne najavo, že Syn je podriadený Otcovi (vykonáva jeho príkazy a je vykonávateľom Otcovej vôle), nie sú si teda rovní.

V knihe ôsmej je spomínaný aj súčasník Johna Miltona, Galileo Galilei, s ktorým sa autor osobne stretol. Ide o jediného autorovho súčasníka spomenutého v Stratenom raji.

 Preklady 

 Slovenské:
 MILTON, John. Stratený raj. Preklad Marián Andričík, Modrý Peter, 2020. ISBN 978-80-89545-78-0.
 České:
 MILTON, John. Ztracený ráj. Preklad Josef Jungmann, vyd. Bohumila Háse, 1811.
 MILTON, John. Ztracený ráj. Preklad Josef Julius David, Vadim Charkovský, 2015. ISBN 978-80-260-9007-6.
 MILTON, John. Ztracený ráj. Preklad Martin Hilský, Academia, 2025. ISBN 978-80-200-3649-0.

 Zdroje 

 MILTON, John. Stratený raj. Preklad Marián Andričík. Levoča: Modrý Peter, 2020. ISBN 978-80-89545-78-0.
 ANDRIČÍK, Marián. „Vzniesť ľudskú fantáziu do výšin“ In: Stratený raj, John Milton. Preklad Marián Andričík. Levoča: Modrý Peter, 2020. ISBN 978-80-89545-78-0.

Kategória:Literatúra
Kategória:Literatúra 17. storočia
Kategória:Eposy
Kategória:Adam a Eva